મુલુંડ-વેસ્ટની નાહૂરવીલા સોસાયટીના એક રહેવાસીએ MT અગ્રવાલ હૉસ્પિટલમાં આગ લાગવાની ઘટનાને BMCની બેદરકારીને કારણભૂત માનતાં મિડ-ડે LOCALને કહ્યું હતું કે ‘પ્રશાસનના અધિકારીઓ કહો કે મજદૂરો, તેમને રોડ ખોદીને મૂકી દેવા સિવાય કોઈ કામ જ નથી. પબ્લિકના ભલા માટે કરો છો તો થોડું ધ્યાન રાખીને કામ શા માટે નથી કરતા? થોડા સમય પહેલાં આવી જ રીતે અમારે ત્યાં પણ રસ્તો ખોદવામાં આવ્યો હતો જેમાં ગૅસની પાઇપલાઇન ફાટી જતાં ગૅસ લીક થવા લાગ્યો હતો. અમે જ સોસાયટીવાળાઓએ ફરિયાદ કરી હતી અને મહાનગર ગૅસવાળાના માણસોએ આવીને વહેલી તકે રિપેર કરી હતી. RP રોડ પર પણ આ ખોદકામ ઘણા સમયથી ચાલી રહ્યું છે જેને કારણે ત્યાં ટ્રાફિકની તો સમસ્યા રહે જ છે, પણ અમારા જ એક મિત્રને આ ખોદકામને કારણે અકસ્માત નડ્યો હતો. આ BMCવાળાઓ સામાન્ય લોકોના ટૅક્સનાં નાણાંનો વેડફાટ કરવા માટે એક જ રોડ ઓછામાં ઓછો વર્ષમાં બે વાર તો ખોદતા જ હોય છે. આ જ રીતે તેઓ બેદરકારીભર્યું કામ કરતા રહેશે તો એનાથી પણ મોટી દુર્ઘટના થતી જ રહેશે.’